Principper for høring og orientering til Vallensbæk Seniorråd og Handicaprådet

Center for Pleje og Omsorg har udarbejdet principper for høring og orientering til Vallensbæk Seniorråd og Handicaprådet.

Principperne er en konkretisering af de regler omkring høring og orientering der fremgår af vedtægterne for Vallensbæk Seniorråd og Handicaprådet. Principperne skal således fungere som et supplement til vedtægterne for Vallensbæk Seniorråd og Handicaprådet.

Principperne for høring og orientering af Vallensbæk Seniorråd indarbejdes i Seniorrådets vedtægter - i forbindelse med den kommende revidering af vedtægterne i 2023.

## Vallensbæk Seniorråd - rammer for høring og orientering

I vedtægternes pkt. 1.2 for Vallensbæk Seniorråd fremgår der følgende: ”Kommunalbestyrelsen skal høre Vallensbæk Seniorråd om alle indstillinger, der vedrører de ældre.”

Det betyder, at alle politiske sagsfremstillinger, der vedrører ældre borgere over 60 år i Vallensbæk Kommune skal sendes til høring eller orientering i Vallensbæk Seniorråd.

Af § 30 i Lov om retssikkerhed og administration på det sociale område fremgår det:

”Kommunalbestyrelsen skal i samarbejde med ældrerådet fastlægge de nærmere rammer for rådets virke, herunder aftale nærmere om, hvordan og i hvilket omfang ældrerådet skal høres.”

På den baggrund er der udarbejdet forslag til principper for høring og orientering til Vallensbæk Seniorråd.

Sager der vedrører ældreområdet vil ofte blive fremlagt på Social- og Sundhedsudvalgets dagsorden. De øvrige udvalg kan dog også have sager med relevans for Vallensbæk Seniorråd.

Beskrivelsen af hørings- og orienteringsprocessen tager udgangspunkt i sager, der bliver fremlagt på Social- og Sundhedsudvalgets dagsorden. De øvrige stående udvalg skal følge samme hørings- og orienteringsproces.

Der skelnes imellem to forskellige typer af sager:

1. Sager der kræver, at udvalget træffer en konkret beslutning – beslutningssager
2. Sager hvor udvalget bliver orienteret - orienteringssager

Beslutningssager:

Alle beslutningssager, der vedrører ældre skal sendes i høring i Vallensbæk Seniorråd.

Høringsprocessen for en beslutningssag har følgende trin:

1. Sagen bliver fremlagt og behandlet i Social- og Sundhedsudvalget, der skal godkende, at sagen bliver sendt i høring.
2. Sagen bliver sendt i høring i Vallensbæk Seniorråd.
3. Sagen bliver fremlagt til endelig godkendelse i Social- og Sundhedsudvalget (og eventuelt Økonomiudvalget og Kommunalbestyrelsen afhængigt af sagens indhold).

Eksempler på beslutningssager er den årlige sag om kvalitetsstandarder og den årlige sag om anvendelsen af værdighedsmidlerne.

Orienteringssager:

Alle orienteringssager, der vedrører ældre, skal sendes til orientering i Vallensbæk Seniorråd.

Processen for orienteringssager har følgende trin:

1. Orienteringssagen bliver fremlagt i Social- og Sundhedsudvalget, der tager sagen til efterretning og godkender, at sagen bliver sendt til orientering i Vallensbæk Seniorråd.
2. Sagen inkl. bilag bliver sendt til orientering i Vallensbæk Seniorråd.

Eksempler på orienteringssager er sager om årsrapporten for træningscenteret, kapacitetsprognose på ældreområdet og brugertilfredshedsundersøgelsen i hjemmeplejen.

## Handicaprådet - rammer for høring og orientering

I vedtægternes pkt. 2.1 for Handicaprådet fremgår der følgende: ”Handicaprådet rådgiver kommunalbestyrelsen i handicappolitiske spørgsmål og kan behandle alle lokalpolitiske spørgsmål, som vedrører mennesker med handicap.”

Det betyder, at alle politiske sagsfremstillinger der vedrører mennesker med handicap i Vallensbæk Kommune skal sendes til høring eller orientering i Handicaprådet.

Af § 37 a i Lov om retssikkerhed og administration på det sociale område fremgår følgende:

”Kommunalbestyrelsen hører handicaprådet over alle initiativer, som har betydning for mennesker med handicap.”

På den baggrund er der udarbejdet forslag til konkrete principper for høring og orientering til Handicaprådet:

Sager der vedrører Handicappolitiske spørgsmål vil ofte blive fremlagt på Social- og Sundhedsudvalgets dagsorden. De øvrige udvalg kan dog også have sager med relevans for Handicaprådet.

Beskrivelsen af hørings- og orienteringsprocessen tager udgangspunkt i sager fremlagt på Social- og Sundhedsudvalgets dagsorden. De øvrige stående udvalg skal følge samme hørings- og orienteringsproces.

Der skelnes imellem to forskellige sagstyper:

1. Sager der kræver, at udvalget træffer en konkret beslutning – beslutningssager
2. Sager hvor udvalget bliver orienteret - orienteringssager

Beslutningssager:

Alle beslutningssager, der vedrører mennesker med handicap, skal sendes i høring i Handicaprådet.

Høringsprocessen for en beslutningssag har følgende trin:

1. Sagen bliver fremlagt og behandlet i Social- og Sundhedsudvalget, der skal godkende, at sagen bliver sendt i høring.
2. Sagen bliver sendt i høring i Handicaprådet.
3. Sagen bliver fremlagt til endelig godkendelse i Social- og Sundhedsudvalget (og eventuelt Økonomiudvalget og Kommunalbestyrelsen afhængigt af sagens indhold).

Et eksempel på en beslutningssag er den årlige sagsfremstilling om kvalitetsstandarder.

Orienteringssager:

Alle orienteringssager, der vedrører mennesker med handicap, skal sendes til orientering i Handicaprådet.

Processen for orienteringssager har følgende trin:

1. Orienteringssagen bliver fremlagt i Social- og Sundhedsudvalget, der tager sagen til efterretning og godkender, at sagen bliver sendt til orientering i Handicaprådet.
2. Sagen – inkl. bilag – bliver sendt til orientering i Handicaprådet.

Eksempler på orienteringssager er sagsfremstillinger om uanmeldte tilsyn på Løkkekrogen og årsrapporten for træningscenteret.